**Antònia Fontanillas Borràs**, nada en Barcelona o 29 de maio de 1917 e finada en Dreux (Francia) o 23 de setembro de 2014, foi unha militante anarcosindicalista e loitadora antifranquista catalá.

Traxectoria
-----------

Era filla de Josep Fontanillas Rion e Maria Borràs Saperas e neta de Francesca Saperas i Miró e Martí Borràs i Jover, todos eles militantes da CNT. En 1925, con oito anos, emigrou a México coa familia, mais volveu a Cataluña tras ser expulsado do país o seu pai. En 1934 empezou a traballar nunha litográfica e afiliouse á CNT (da que en 1936 foi elixida delegada da sección de Artes gráficas) e ás Juventudes Libertarias. Cando estalou a Guerra civil española tentou alistarse ás milicias confederais no desembarco de Mallorca, mais acabou traballando como administrativa para o periódico *Solidaridad Obrera*.

Ao acabar a Guerra civil española quedou en Barcelona. Militou de xeito clandestino nas FIJL e a CNT e mesmo imprimiu polo menos 14 números de *Solidaridad Obrera* na súa casa entre xaneiro e novembro de 1945. O 7 de novembro de 1945 foi desmantelada a imprenta e Fontanillas, xunto con outros militantes, foi detida e interrogada, mais quedou en liberdade esa mesma noite. Continuou colaborando baixo diversos pseudónimos, como «Una joven libertaria» ou «Alba», no diario clandestino *Ruta* (1946-1948) e foi responsábel das relacións entre os presos e o seu avogado.

Cando o seu compañeiro Abel Paz foi liberado da prisión en 1953, marcharon a Francia e estabelecéronse primeiro en Brezolles e o ano seguinte en Clermont-Ferrand. Nesta cidade militou activamente na CNT e o Movemento Libertario Español e foi responsábel do *Boletín Ródano-Alpes* (1956-1961) con Alejandro Lamela e Abel Paz, á vez que colaboraba con Quico Sabaté. En 1957 foi unha das responsables do Boletín Rexional FIJL onde colaborou nos campamentos anuais organizados polas Mocidades Libertarias de Francia e España. En 1958 separouse de Abel Paz e marchou co seu fillo a Dreux, onde en 1960 se uniu a Antonio Cañete Rodríguez. Colaborou nun grupo de teatro e editou *Surco* (1966-1967) en castelán, francés e esperanto.

Tras a morte de Franco participou nos congresos da CNT entre 1979 e 1983 e nos da Confederación Xeral do Traballo (CXT) entre 1983 e 1997. Participou en numerosas conferencias, exposicións, xornadas e presentacións de libros en España, Francia, Italia e Luxemburgo. En outubro de 2007 participou nunhas xornadas da CXT sobre o movemento Mujeres Libres. Tamén formou parte do Centre International de Recherches sur l'Anarchisme.

### Colaboracións

Fontanillas colaborou baixo diferentes pseudónimos («Tona», «AF Borrás» e outros) en numerosas publicacións. Algunhas delas son *Action Libertaire*, *Anthopos*, *Boletín Amicale*, *Boletín Ródano-Alpes*, *Le Combat Syndicaliste*, *Confrontaciones*, *Espoir*, *Mujeres Libertarias*, *El Chico*, *Nueva Senda*, *Rojo y Negro*, *Ruta*, *Surco* e *Volontà*. Participou ademais no número especial do centenario de *Solidaridad Obrera* (n. 334 de maio de 2007) editado pola CNT.

Recoñecementos
--------------

* 2014: *Antonia Fontanillas Borràs (1917-2014), semejanza en imágenes y documentos*. Exposición e homenaxe na Biblioteca Pública Arús (Barcelona)
* 2018: Mural feminista *La unión hace la fuerza*, no barrio madrileño de La Concepción. Antònia aparece representada xunto con outras 14 mulleres.

Obras
-----

* *Testigo sobre Germinal Gracia* (1992, inédito),
* *Desde uno y otro lado de los Pirineos* (1993, inédito)
* *Francisca Saperas* (1995, inédito)
* *De lo aprendido y vivido* (1996)
* *Mujeres Libres.* *Luchadoras libertarias* (1998)
* *Lola Iturbe*: vida e ideal de una luchadora anarquista (2006, con Sonya Torres)

Escribiu unha introdución para o libro de Víctor García *Contribución a una biografía de Raúl Carballeira* (1961). O seu testemuño aparece no libro *Clandestinidad libertaire en Espagne: la presse* (1994). Colaborou na preparación dunha antoloxía sobre Luce Fabbri, *La libertad entre la historia y la utopía* (1998).

Notas
-----

1. ↑  "Antonia Fontanillas Borrás: In Memoria (23 de septiembre)". *Portal Libertario OACA* (en castelán). 25 de setembro de 2014. Consultado o 20 de setembro de 2023.
2. 1 2 3  "Antonia Fontanillas Borrás (1917-2014)". *Kate Sharpley Library* (en inglés).
3. ↑  "FONTANILLAS BORRAS, Antonia "AURORA" ; "TONA"". *Los de la sierra: Dictionnaire des guérilleros et résistants antifranquistes* (en francés). 6 de marzo de 2008.
4. ↑  "2309". *Ateneu Llibertari Estel Negre* (en catalán).
5. ↑  "Antonia Fontanillas Borras". *Anarcopedia* (en italiano).
6. 1 2  Vega, Eulàlia (2008). "L’esilio francese di Antonia Fontanillas, militante anarchica" (PDF). *Deportate, esuli, profughe* (en italiano) (8): 29–44. ISSN 1824-4483. Arquivado dende o orixinal (PDF) o 3 de marzo de 2016.
7. 1 2  "Antonia Fontanillas Borrás (Vida y obra)". *Sobre la anarquía y otros temas (vida, obra y biografías de activistas, luchadoras y luchadores anarquistas) II* (en castelán). 28 de abril de 2018.
8. ↑  "Antònia Fontanillas Borràs. Un fil roig i negre més de la història de la CNT". *Llibertats* (en catalán). 30 de decembro de 2014.

Véxase tamén
------------

### Ligazóns externas

* Vídeo de Antònia Fontanillas
* Biografía de Antònia Fontanillas

|  |  |
| --- | --- |
| Control de autoridades | 
* Wd: Q19289854
* WorldCat
* VIAF: 79237157
* BNF: 15976816w
* GND: 1053051336
* ISNI: 0000 0000 5738 5360
* LCCN: nr94020377
* NTA: 110347056
* SUDOC: 113898088

 |